Nog 'n Ikeys-student sterf | Maroela Media
Gerda Kruger, woordvoerder van die universiteit, het gesê Khanyile Simamukele, 'n derdejaarstudent in geslagstudies en antropologie, het omstreeks 22:45 van die sesde verdieping van die Forest Hill-woonstelblok na haar dood geval.
"Die nooddienste is onmiddellik na die toneel ontbied en paramedici het haar probeer bybring maar sy is op die toneel dood verklaar." Kruger het gesê die presiese omstandighede rondom Simamukele se dood is nie bekend nie en word ondersoek.
"Ons wil nie hieroor spekuleer of feite aanvaar wat nie akkuraat is nie. Dit is belangrik dat die ondersoek afgehandel word sodat ons presies kan uitvind wat gebeur het," het Kruger gesê.
Die universiteit het vroeër die week bekend gemaak dat twee van sy studente in twee afsonderlike voorvalle dood is. Madiba Mosimanegape Boyz Madiba, 'n eerstejaarstudent van Alberton, het Saterdag verdrink tydens 'n oefensessie saam met die UK-roeiklub by die Misverstanddam. Sivuyile Nicholas Kolisi, 'n ingenieurstudent, is in Februarie in 'n kaping in Gauteng vermoor.